Kry vandag 'n winskopie! Ondersteun jou plaaslike boekwinkels en maak 'n verskil met Koop-'n-Afrikaanse-boekdag (14 Aug) | The Reading List
LAPA Uitgewers se Vrouemaand-Boekbondelbonanza is die ideale geleentheid om iets vir oud en jonk wat passievol is oor Afrikaans te koop.
Vir elke boekbondel wat LAPA tydens die Vrouemaand-boekbondelbonanza van 9 – 16 Augutus verkoop, gaan LAPA R2 skenk aan die Saartjie Baartman-sentrum. Ons gee terug aan die gemeenskap en staan op teen geslagsgeweld!
Onthou jy kry GRATIS aflewering indien jy meer as R800 se boeke bestel. Hierdie aanbod eindig 16 Augustus, so wikkel!
Vind meer uit oor die spesiale aanbod vir Vrouemaand
Waaroor gaan Koop-'n-Afrikaanse-boekdag?
'Kinders wat kan lees, vaar beter in die skool en kan later 'n konstruktiewe rol in die samelewing speel,' sê Chareldine van der Merwe, projekbestuurder van die Vriende van Afrikaans (VVA), 'n divisie van die ATKV.
''n Kind of 'n mens wat lees, verstaan die wêreld beter, weet die wêreld is veel groter as sy leefwêreld, weet ons is nie almal eenders nie en besef ons dink ook nie eenders oor sake nie. Iemand wat lees het 'n geleentheid om ander mense met respek te hanteer.'
Die idee om 'n dag af te staan aan die Afrikaanse letterkunde het by Nolte Smit, 'n ATKV-lid, posgevat en sedertdien het lesers, skrywers en uitgewers by dié dag baat gevind.
'Dis in alle opsigte 'n wen-wendag, want lesers, skrywers, uitgewers en boekwinkels word bevoordeel. Lesers kry afslag op boeke waarvoor skrywers tantième verdien. Hoe meer boeke verkoop word, hoe beter vir die totale Afrikaanse boekbedryf, en jy kan deel wees hiervan,' sê Chareldine.
''n Kind in die grondslagfase behoort 40 boeke per jaar te lees. In sommige van ons gemeenskappe lees kinders een of twee boeke per jaar. Daar kan baie redes voor wees soos dat hulle nog nooit 'n boek besit het nie, dat hulle skoolbiblioteek nie genoeg voorraad het nie of dat daar niemand in hulle omgewing is wat hulle inspireer of motiveer om te lees nie,' verduidelik Chareldine.
Chareldine sluit af: 'Dink 'n bietjie: ons kan hierdie statistieke verander en 'n leesrevolusie veroorsaak. Gebruik Koop-'n-Afrikaanse-boekdag 2020 om iemand se lewe te verryk met 'n boek. Maak solank 'n lysie van al die boeke wat jy wil gaan koop. Ek glo dat 'n huis sonder 'n boek, is soos kos sonder sout – daar kort iets.'